Erfenisdag met Titus, Hoogenhout | Netwerk24
Deur Johann Nel, Malmesbury 25 September 2020 05:01
'n Paar dae gelede drafstap ek weer in die pragtige omgewing van Wellington. Ek sien die plaaskerkhof op die Welvanpaspad, met grafte wat dateer vanaf 1832. Ek worstel deur die kniehoogte gras.
En toe 'n graf: "Hier rus die stoflike oorskot van C.P. Hoogenhout. Onderwyser, digter, skrywer. Geb. Maart 1843 – Ges. 13 Januarie 1922."
Hoogenhout was 'n kampvegter vir die Afrikaanse taal. In 1880 skryf hy in Die Afrikaanse Patriot: "Engels! Engels! Alles Engels! Engels wat jy sien en hoor. In ons skole, in ons kerke word ons moedertaal vermoor."
Ek het gewens dat Danny Titus saam met my daar kon staan. Die rede? Hy was soos Hoogenhout 'n kampvegter vir Afrikaans.
Een van Titus se ideale en projekte was dat die bruin en wit Afrikaanssprekendes hul taal as gemene deler beskou en dit na waarde ag.
Hy het geoordeel dat dié gemeenskaplike erfenis nie genoeg na waarde geag word nie. Om my eie woorde te gebruik: Soms word daar nog van "ons" en "hulle" gepraat.
Sy visie was versoening onder Afrikaanssprekendes. Hy het hom ook vir moedertaalonderrig beywer. Hy was 'n baanbreker en 'n regsman, asook onverskrokke segsman vir Afrikaans.
By Hoogenhout se graf meen ek dat hy sou saamstem dat daar soos destyds, ook vandag pogings is om Afrikaans te vermoor. Ek wens ek en Danny Titus kon saam met C.P. Hoogenhout daar in die lang gras Erfenisdag vier.